REGULAMENT
PENTRU EXAMENUL DE FINALIZARE A STUDIILOR

Aprobat în Consiliul Facultății din 09.05.2024

**CUPRINS**

[CAP. 1. Prevederi generale 1](#_Toc152076043)

[CAP. 2. Terminologie. Definiții 2](#_Toc152076044)

[CAP. 3. Examenul de finalizare a studiilor la Facultatea de Arhitectură și Urbanism 2](#_Toc152076045)

[CAP. 4. Sesiunile anuale de Examene de Finalizare a Studiilor 3](#_Toc152076046)

[CAP. 5. Comisia Examenului de Finalizare a Studiilor 3](#_Toc152076047)

[CAP 6. Înscrierea la Examenul de Finalizare a Studiilor 4](#_Toc152076048)

[CAP 7. Predarea pentru Examenul de Finalizare a Studiilor 5](#_Toc152076049)

[CAP. 8. Desfășurarea Examenului de Finalizare a Studiilor 6](#_Toc152076050)

[CAP. 9. Criterii de evaluare 6](#_Toc152076051)

[CAP. 10. Notarea Examenului de Finalizare a Studiilor 7](#_Toc152076052)

[CAP. 11. Încheierea sesiunii de examinare 8](#_Toc152076053)

[CAP. 12. Arhivarea Proiectelor de Diplomă și a Lucrărilor de Disertație 9](#_Toc152076054)

[CAP. 13. Anexe 9](#_Toc152076055)

# CAP. 1. Prevederi generale

**Art. 1.1.** Prezentul regulament s-a întocmit în conformitate cu Regulamentul Privind Organizarea și Desfășurarea Examenelor de Finalizare a Studiilor pentru Ciclul I și II în Universitatea Tehnică din Cluj-Napoca (examene de licență / diplomă și dizertație).

**Art. 1.2.** Prezentul regulament s-a întocmit în conformitate cu normele ARACIS pentru domeniul Arhitectură referitoare la examenele de finalizare a studiilor pentru programele de licență din domeniul Arhitectură., astfel: *1 Standardele specifice pentru programele de studii universitare de licență 1.1 Domeniul de licență: ARHITECTURĂ 1.1.5.2 Elaborarea lucrării de finalizare a studiilor 1.1.5.3 Examenul de licență.*

**Art. 1.3.** Abrevieri:

FAU – Facultatea de Arhitectură și Urbanism Cluj-Napoca

# CAP. 2. Terminologie. Definiții

**Art. 2.1.** *Examenul de finalizare a studiilor* la FAU constituie procedura de verificare a cunoștințelor fundamentale și de specialitate în vederea obținerii Diplomei de Arhitect. Examenul de finalizare a studiilor constă în două probe 1) Susținerea Proiectului de Diplomă; 2) Susținerea Lucrării de Disertație;

**Art. 2.2.** *Diploma de Arhitect* este documentul oficial care certifică formarea profesională dobândită pe parcursul perioadei de studiu universitar în cadrul FAU, care atestă calificarea specifică în domeniul arhitecturii și conferă titlul profesional de arhitect.

**Art 2.3.** *Studentul în an terminal* este studentul înmatriculat în Anul VI la FAU, și care desfășoară activități didactice conform planului de învățământ, fără a avea dreptul de a intra la *Examenul de Finalizare a Studiilor* până la încheierea studiilor prin cumularea totalului de 360 credite ECTS.

**Art. 2.4.** *Absolventul fără diplomă* este studentul care a promovat cei (minim) 6 ani de studiu ca intregralist (a acumulat totalul de 360 credite ECTS), obținând astfel dreptul de înscriere la *Examenul de Finalizare a Studiilor.*

**Art. 2.5.** Candidatul la *Diploma de Arhitect* este absolventul celor minimum șase ani de studiu ce a obținut totalul de 360 de credite ECTS, și este înscris pentru participarea la *Examenul de finalizare a studiilor.*

**Art. 2.6.** *Absolventul cu diplomă* este acel candidat care a promovat *Examenul de Finalizare a Studiilor*, la ambele probe.

**Art. 2.7.** Comisia de examinare este organul responsabil cu organizarea și evaluarea *Examenului de finalizare a studiilor,* fiind constituită din: 1) Comisia de Diplomă; 2) Comisia de Disertație;

**Art. 2.8.** *Îndrumătorul* este cadrul didactic desemnat, responsabil de îndrumarea Proiectelor de Diplomă și a Lucrărilor de Disertație, elaborate de student pentru finalizarea studiilor. Îndrumătorul poate fi titular sau cadru asociat deținător al titlului de doctor în arhitectură.

# CAP. 3. Examenul de finalizare a studiilor la Facultatea de Arhitectură și Urbanism

**Art. 3.1.** *Examenul de finalizare a studiilor* la FAU constituie procedura de verificare a cunoștințelor fundamentale și de specialitate ale candidatului în vederea obținerii Diplomei de Arhitect, demonstrând capacitatea acestuia de a realiza proiecte complexe și cercetare în domeniul arhitecturii.

**Art. 3.2.** *Examenul de finalizare a studiilor* constă în două probe obligatorii, acestea fiind:

1) Susținerea Proiectului de Diplomă;

2) Susținerea Lucrării de Disertație;

**Art. 3.3.** Conținutul-cadru pentru cele două probe este stabilit prin în anexa  Conținut-cadru pentru susținerea Examenului de Finalizare a Studiilor

**Art. 3.4.** Elaborarea conținutului-cadru va respectarea prevederile specifice din anexele  Ghid de Elaborare a Proiectului de Diplomă și  Ghid de Elaborare a Lucrării de Disertație

**Art. 3.5.** Pregătirea candidaților pentru susținerea probelor de examinare se desfășoară în cadrul disciplinelor din ultimul an de studiu, sub îndrumare didactică, cu respectarea prevederilor din anexa Îndrumarea activității de pregătire a probelor din cadrul Examenului de Finalizare a Studiilor.

# CAP. 4. Sesiunile anuale de Examene de Finalizare a Studiilor

**Art. 4.1.** FAUorganizează anual trei sesiuni pentru *Examenul de Finalizare a Studiilor,* conform structurii anului universitar aprobat de Senatul UTCN, și anume:

1. sesiunea de vară
2. sesiunea de toamnă
3. sesiunea de iarnă

**Art. 4.2.** Calendarul *Examenelor de Finalizare a Studiilor* va fi stabilit de către conducerea FAU, aprobat în Consiliul Facultății și comunicat la începutul anului universitar. Calendarul va conține datele de înscriere, de predare și de susținere a probelor.

**Art. 4.3.** Termenele stabilite în calendarul *Examenelor de Finalizare a Studiilor* sunt finale.

# CAP. 5. Comisia Examenului de Finalizare a Studiilor

**Art. 5.1**. Comisia Examenului de Finalizare a Studiilor are sarcina de a organiza, evalua și nota probele *Examenului de Finalizare a Studiilor*.

**(1)** Pentru proba ”Susținere Proiect de Diplomă” se constituie Comisia de Diplomă;

**(2)** Pentru proba ”Susținere Lucrare de Disertație” se constituie Comisia de Disertație;

**Art. 5.2. Alcătuirea comisiilor de examinare**

**(1)** Structura unei Comisii cuprinde: președintele de comisie, membri ai comisiei, secretar științific, precum și membri supleanți.

**(2)** Comisia poate fi alcătuită din cadre didactice titulare a FAU precum și din membri invitați, cadre didactice titulare a altor universități cu facultăți de profil din România și din alte țări.

**(3)** Comisia va fi alcătuită anual, la propunerea conducerii FAU, aprobată de Consiliul Facultății și de Senatul Universității Tehnice din Cluj-Napoca, și va fi anunțată la începutul anului universitar.

**Art. 5.2. Atribuțiile Comisiilor din cadrul Examenului de Finalizare a Studiilor**

**(1)** Președintele de comisie:

* Prezidează sesiunea de susținere a proiectelor / lucrărilor;
* Evaluează proiectele / lucrările predate;
* Formulează observații critice referitoare la proiectele / lucrările evaluate;
* Acordă note pentru proiectele / lucrările evaluate;
* Conduce ședința de notare a proiectelor / lucrărilor;

**(2)** Membrii comisiei:

* Evaluează proiectele / lucrările predate;
* Formulează observații critice referitoare la proiectele / lucrările evaluate;
* Acordă note pentru proiectele / lucrările evaluate;

**(3)** Secretarii științifici ai comisiei:

* Organizează predarea Proiectelor de Diplomă și a Lucrărilor de Dizertație;
* Programează susținerile Proiectelor de Diplomă și a Lucrărilor de Disertație;
* Gestionează derularea programului de susținere a proiectelor / lucrărilor;
* Înscriu notele acordate de Comisie pentru cele două probe în sistemul informatic de notare al UTCN;
* Arhivează proiectele / lucrările predate în format digital într-o bază de date comună;

**Art. 5.3.** La organizarea*Examenului de Finalizare a Studiilor* iau parte Secretariatului Facultății, Secretariatul departamentelor, personalul tehnic și personalul administrativ al FAU.

# CAP 6. Înscrierea la Examenul de Finalizare a Studiilor

**Art. 6.1. Condiții legate de înscriere**

**(1)** Pentru a participa la *Examenul de finalizare a studiilor,* înscrierea candidaților este obligatorie.

**(2)** Înscrierea este valabilă doar pentru sesiunea respectivă de examinare, și nu pentru alte sesiuni ulterioare. Candidatul care revine la o sesiune ulterioară de examinare are obligația de a efectua din nou înscrierea, cu respectarea regimului de taxă stabilit de UTCN.

**(4)** Au dreptul de a se înscrie la *Examenul de Finalizare a Studiilor* doar absolvenții celor șase ani de studiu, care au cumulat totalul de 360 de credite ECTS, având statutul de ”absolvenți fără diplomă”.

**(5)** Nu se pot înscrie în *Examenul de Finalizare a Studiilor* studenții în an terminal, care nu au absolvit încă și sunt în continuare înscriși în programul de studiu al FAU, adică nu cumulat totalul de 360 credite ECTS pe parcursul celor 6 ani de studiu.

**(6)** Conform normelor ARACIS, candidații la *Examenul de Finalizare a Studiilor* trebuie să prezinte la înscriere un certificat de competență lingvistică într-o limbă de largă circulație internațională, eliberat de Departamentul de profil sau de către o instituție specializată recunoscută de către Departamentul de profil.

**Art. 6.2.** **Regimul de taxă pentru înscrierea la Examenul de Finalizare a Studiilor**

**(1)** Prima înscriere a absolventului la *Examenul de Finalizare a Studiilor* este în regim fără taxă, indiferent la care din sesiunile de susținere se face pentru prima dată înscrierea (vară, toamnă sau iarnă).

**(2)** Absolventul care nu se află la prima înscriere la *Examenul de Finalizare a Studiilor* se poate înscrie din nou doar în regim cu taxă, conform regulamentului ECTS aprobat, acoperind următoarele situații:

* Candidatul care s-a mai înscris anterior, dar nu a predat, sau nu a fost admis în programul de susțineri, sau nu a susținut probele;
* Candidatul care s-a mai înscris anterior, a predat și a susținut, fără a promova una sau ambele probe susținute în fața Comisiei de Examen;

**Art 6.3.** **Perioada de înscriere și modul de înscriere**

**(1)** Perioada de înscriere va fi stabilită și comunicată la începutul anului universitar, cu respectarea calendarului pentru *Examenul de Finalizare a Studiilor* stabilit în structura anului universitar.

**(2)** Înscrierea la *Examenul de Finalizare a Studiilor* se realizează online, prin intermediul platformei SINU, aplicând pentru Susținerea Proiectului de Diplomă, respectiv pentru Susținerea Lucrării de Disertație.

**(3)** La înscriere, candidatul va depune  DECLARATIE CONFORMITATE.doc și  DECLARATIE ORIGINALITATE.doc, respectând instrucțiunile de depunere anunțate în prealabil de secretarul de comisie.

# CAP 7. Predarea pentru Examenul de Finalizare a Studiilor

**Art. 7.1. Termenul de predare**

**(1)** Termenul de predare va fi stabilit și comunicat la începutul anului universitar, cu respectarea calendarului pentru sesiunile *Examenului de Finalizare a Studiilor* stabilite în structura anului universitar.

**(2)** Termenul de predare stabilit este final.

**(3)** După depășirea termenului final de predare, nu se permit predări integrale, completări parțiale, nu se permite modificarea sau înlocuirea de piese scrise / desenate, nu se permite modificarea de fișiere din conținutul predat.

**(4)** Candidații se vor asigura de respectarea termenelor de predare, luând în calcul timpul de tipărire, timpul de creare și optimizare a fișierelor, timpul de încărcare a planșelor, fluctuații la rețeaua de internet, timpul de deplasare în trafic, și altele.

**Art. 7.2. Predarea Proiectului de Diplomă și a Lucrării de Disertație**

**(1)** Conținutul de predare va respecta anexa  Conținut-cadru pentru Examenul de Finalizare a Studiilor

**(2)** Predarea se va face atât în versiune tipărită, cât și în versiune electronică. Versiunea electronică predată va fi identică cu versiunea fizică predată, sub sancțiunea eliminării din sesiunea de examinare.

**(3)** Predarea în format fizic se va face în baza unei liste de predare, la locația anunțată în prealabil de secretarii comisiei, cu respectarea cerințelor de format anunțate în prealabil.

**(4)** Predarea în format electronic se va face online, prin platforma Teams, cu respectarea instrucțiunilor și a cerințelor de format anunțate în prealabil de secretarii comisiei.

**Art. 7.3. Verificarea preliminară a Proiectelor / Lucrărilor predate.**

**(1)** Lucrările de Disertație vor trece printr-un proces de verificare anti-plagiat conform *Procedurii Operaționale de Verificare Anti-plagiat a Lucrărilor de Finalizare a Studiilor Universitare de Licență și master* din cadrul UTCN cod PO\_PD\_02. Dacă rezultatul verificării este neconform, lucrarea va fi supusă unei analize detaliate și poate fi respinsă din examinare.

**(2)** Proiectele de Diplomă și Lucrările de Disertație predate vor fi verificate preliminar de către secretarii comisiei, pentru respectarea conținutului-cadru și a cerințelor specifice de format. Proiectele / lucrările neconforme nu vor fi incluse în programarea susținerilor.

**Art. 7.4. Programarea susținerilor**

**(1)** Vor fi incluse în programarea susținerilor doar proiectele / lucrările ce respectă conținutul-cadru și / sau cerințele specifice de format.

**(2)** Vor fi excluse din programarea sesiunii de examinare Proiectele de Diplomă sau Lucrările de Disertație care nu respectă conținutul-cadru și / sau cerințele specifice de format, după cum urmează:

* proiectele / lucrările incomplete (piese lipsă, fișiere lipsă);
* predările care conțin fișiere corupte, fișiere care nu pot fi deschide sau operate din cauza unor erori de ordin tehnic, sau fișiere care nu se pot deschide din cauza dimensiunii prea mari (peste 15 MB);

**(3)** Programarea susținerilor va respecta intervalul de examinare de 30 de minute / candidat.

**(4)** Programul unei comisii nu va putea include proiecte / lucrări îndrumate de unul din membri respectivei comisii.

**(5)** Programarea susținerilor va fi comunicată înainte de ziua susținerii, cu respectarea calendarului stabilit pentru *Examenul de Finalizare a Studiilor.*

# CAP. 8. Desfășurarea Examenului de Finalizare a Studiilor

**Art. 8.1. Au dreptul de a susține probele** din cadrul *Examenului de finalizare a studiilor*, absolvenții celor (minim) 6 ani de studiu care au acumulat totalul de 360 credite ECTS având statutul de ”absolvent fără diplomă”, și care s-au înscris, după caz au achitat taxa de înscriere, au predat Proiectul de Diplomă / Lucrarea de Disertație la termen, complet și corespunzător cerințelor stabilite, acestea fiind verificate și admise în programarea susținerilor.

**Art. 8.2.** **Susținerea Proiectului de Diplomă, respectiv susținerea Lucrării de Disertație se derulează fizic, în cadrul Comisiei**, conform programării publicate în prealabil, fiecare candidat având alocat un interval de 30 de minute, din care:

* **10 minute:** candidatul susține proiectul / lucrarea, pe baza a prezentării derulate la video-proiector, a materialului tipărit expus, a machetelor fizice și a oricărui alt material suplimentar la alegerea candidatului;
* **20 de minute:** discuții cu comisia

**Art. 8.3. Susținerea probelor este publică**, cu respectarea prevederilor legale cu privire la activitățile didactice. Înregistrarea audio-video sau transmisiunea prin alte mijloace a activității didactice poate fi făcută doar cu acordul participanților implicați (membri Comisiilor și absolventul), dacă există acordul prealabil al Consiliului Facultății.

# CAP. 9. Criterii de evaluare

**Art. 9.1. Criteriile de evaluare a Proiectelor de Diplomă și a Lucrărilor de Disertație**

**(1)** Evaluarea probelor de examinareva fi efectuată în baza criteriilor stabilite în anexa  Criterii de evaluare pentru Examenul de Finalizare a Studiilor.

**Art. 9.2. Condiții referitoare la evaluare**

**(1)** Se supun evaluării și notării doar proiectele / lucrările înscrise, predate, complete, programate pentru susținere și susținute în fața comisiei de examinare.

**(2)** Studenții absenți de la susținere vor fi notați ”absent”, chiar dacă au predat proiectul / lucrarea și au fost incluși în programarea susținerilor.

**(3)** La Susținerea Proiectului de Diplomă, pot fi evaluate doar acele proiecte care respectă tema și amplasamentul validat în cadrul Comisiei de Prediplomă. Candidatul care dorește să modifice tema sau amplasamentul după validarea acestora la faza Prediplomă, se va înscrie din nou la Comisia de Prediplomă în cadrul oricărei sesiuni programate în structura anului universitar, în scopul validării noii teme și a noilor amplasamente.

**(4)** În cazurile în care există suspiciunea de plagiat, Proiectul de Diplomă sau Lucrarea de Disertație vor fi eliminate din examen, și vor fi înaintate pentru analiză aprofundată Biroului Consiliului Facultății.

# CAP. 10. Notarea Examenului de Finalizare a Studiilor

**Art. 10.1. Procedura de notare a Proiectului de Diplomă, respectiv a Lucrării de Disertație**

**(1)** Notarea probelor susținute de candidați are loc în cadrul ședinței închise de deliberare a notelor, de către Comisia de Diplomă, respectiv Comisia de Disertație, în sistemul de notare pe o scară de la 1 la 10, unde 1 este nota minimă, 10 este nota maximă, iar nota minimă de promovare este 6, conform normelor ARACIS si a regulamentului ECTS.

**(2)** Nota finală pentru Proiectul de Diplomă, respectiv pentru Lucrarea de Disertație, se calculează ca media aritmetică a notelor individuale acordate de membri comisiei de examinare, și va fi un număr cu două zecimale, nerotunjit.

**(3)** Notele individuale acordate de fiecare din membri comisiei sunt un număr întreg de la 1 la 10.

**(4)** Diferența maximă între notele individuale acordate de membri comisiei va fi de maximum 2 puncte. În situația în care se constată o diferență mai mare de 2 puncte, Președintele Comisiei are sarcina de a delibera notarea și de a dispune ajustarea evaluării.

**Art. 10.2.** **Formula de calcul a notei finale pentru Proiectul de Diplomă / Lucrarea de Disertație**

|  |  |  |  |
| --- | --- | --- | --- |
| Nota finală Proiect Diplomă  | = | N1 + N2 + N3 + N4 + N55 | *unde**N1, N2, N3, N4, N5reprezintă notele individuale acordate de fiecare din membri comisiei* |
| Nota finală Lucrare Disertație | = | N1 + N2 + N3 + N4 + N55 |

**Art. 10.3. Nota minima de promovare a Proiectului de Diplomă și a Lucrării de Disertație**

**(1)** Nota minimă de promovare a Proiectului de Diplomă, respectiv a Lucrării de Disertație, este 6.00, conform normelor ARACIS și a regulamentului ECTS.

**Art. 10.4. Publicarea notelor finale pentru Proiectul de Diplomă și Lucrarea de Disertație**

**(1)** Notele finale obținute pentru Proiectul de Diplomă, respectiv pentru Lucrarea de Disertație, sunt publice, și vor fi comunicate cu respectarea normelor GDPR, în termen de 48 de ore de la încheierea ultimei zile de susțineri.

**Art. 10.5. Promovarea *Examenului de Finalizare a Studiilor***

**(1)**Promovarea *Examenului de Finalizare a Studiilor,*conform normelor ARACIS și a regulamentului ECTS se poate face doar în condiția promovării ambelor probe cu calificativul minim 6.00, în oricare din sesiunile de examinare din cadrul aceluiași an universitar (adică sesiunea de vară, de toamnă sau de iarnă, in această ordine).

**(2)** Media finală a *Examenului de finalizare a studiilor*se calculează ca media aritmetică a notelor obținute la cele două probe, adică media aritmetică dintre Proiectul de Diplomă și a Lucrării de Disertație. Media finală va fi un număr cu două decimale, nerotunjit.

**(3)** Formula de calculul a mediei finale *a Examenului de Finalizare a Studiilor*

|  |  |  |
| --- | --- | --- |
| Media finalăExamen de Finalizare a Studiilor | = | Nota Finală Proiect Diplomă+ Nota Finală Lucrare Disertație2 |

# CAP. 11. Încheierea sesiunii de examinare

**Art. 11.1.** **În situația în care *Examenul de Finalizare a Studiilor* se încheie cu promovarea** **ambelor probe,** candidatul obține statutul de ”absolvent cu diplomă”, certificat prin următoarele documente:

* ”Adeverința de absolvent cu diplomă” și o situație școlară, ce pot fi obținute la cerere, valabile până la emiterea Diplomei de Arhitect în original.
* ”Diploma de Arhitect” în original însoțită de Suplimentul Diplomei va fi eliberată în termen de 1 an, conform procedurilor UTCN, și va fi ridicată de la Biroul Acte Studii.

**Art. 11.2.** **În situația în care *Examenul de Finalizare a Studiilor* se încheie prin nepromovare**, candidatul își menține statutul de ”absolvent fără diplomă”, certificat prin ”Adeverință de absolvent fără diploma” și o situație școlară ce pot fi obținute la cerere.

**(1)** Candidatul care nu a promovat *Examenul de Finalizare a Studiilor* are dreptul de a se înscrie din nou, la oricare din următoarele sesiuni programate, cu respectarea prevederilor prezentului regulament și ale anexelor sale.

**(2)** Nota probei promovate este valabilă doar în cursul anului universitar în care a fost obținută și va fi recunoscută fără susținere în oricare din sesiunile anului universitar respectiv, adică până cel târziu în sesiunea de iarnă inclusiv, cu condiția reînscrierii candidatului la *Examenul de finalizare a studiilor* conform cu prevederile prezentului regulament și ale anexelor sale.

**(3)** Proba promovată într-un an universitar anterior, va fi susținută din nou în fața Comisiei de Examinare. La reînscrierea într-o sesiune de examinare dintr-un an universitar ulterior, candidatul va specifica proba promovată, calificativul obținut și sesiunea, dar va repeta susținerea probei în fața Comisiei, pentru validarea rezultatului.

# CAP. 12. Arhivarea Proiectelor de Diplomă și a Lucrărilor de Disertație

**Art. 12.1.** Arhivarea Proiectelor de Diplomă și a Lucrărilor de Disertație se va face pe o perioadă de 5 ani, atât în format electronic, cât și în format fizic.

**Art. 12.2.** Facultatea de Arhitectură și Urbanism Cluj-Napoca are dreptul de a folosi Proiecte de Diplomă și Lucrări de Disertație din arhiva, în parte sau în întregime, cu scopuri didactice, de promovare universitară, pe canalele media ale FAU.

# CAP. 13. Anexe

**Art. 13.1.** Fac parte integrantă din prezentul *Regulament* următoarele anexe, ghiduri și proceduri interne cu privire la *Examenul de finalizare a studiilor*:

 Conținut-cadru pentru Examenul de Finalizare a Studiilor

 Criterii de evaluare pentru Examenul de Finalizare a Studiilor